AIŠKINAMASIS RAŠTAS

Dėl pritarimo jungtinės veiklos (partnerystės) sutarties su Molėtų pradine mokykla sudarymui ir pasirašymui

1. **Parengto tarybos sprendimo projekto tikslai ir uždaviniai:**

Sprendimo tikslas – įvykdyti iki projekto „Visos dienos mokyklos modelio diegimas Molėtų pradinėje mokykloje“ (toliau – Projektas) sutarties sudarymo sąlygas, kurios nustatytos Projekto įgyvendinimo plano (toliau – PĮP) vertinimo metu. Projekto PĮP pateiktas pagal 2020–2030 metų regionų plėtros programos Regioninės pažangos priemonės Nr. 12-003-03-02-17 (RE) „Plėtoti įvairialypį švietimą vykdant visos dienos mokyklų veiklą“ finansavimo gaires, patvirtintas Lietuvos Respublikos sveikatos švietimo, mokslo ir sporto ministro 2022 m. spalio 13 d įsakymu Nr. [V-1637](https://www.infolex.lt/ta/773509) „Dėl regioninės pažangos priemonės Nr. 12-003-03-02-17 (RE) „Plėtoti įvairialypį švietimą vykdant visos dienos mokyklų veiklą“ finansavimo gairių patvirtinimo“ (toliau – Gairės). Vertinimo metu nustatyta, jog dėl teisių į pastatą, kuriame planuojamos investicijos, į Projekto partnerius reikia įtraukti Molėtų pradinę mokyklą, kuri pastatą valdo patikėjimo teise. Atsižvelgiant į nurodytas pastabas patikslintas PĮP ir vadovaudamiesi Projektų administravimo ir finansavimo taisyklių, patvirtintų Lietuvos Respublikos finansų ministro 2022 m. birželio 22 d. įsakymu Nr. 1K-237 „Dėl 2021–2027 metų Europos Sąjungos fondų investicijų programos ir ekonomikos gaivinimo ir atsparumo didinimo plano „Naujos kartos Lietuva“ įgyvendinimo“ (toliau – PAFT) 90 punktu, turime iki Projekto sutarties sudarymo pasirašyti su Molėtų pradine mokykla (toliau – Projekto partneris) jungtinės veiklos (partnerystės) sutartį ir ją pateikti administruojančiajai institucijai. Dėl šių priežasčių prašome savivaldybės tarybos pritarimo šios jungtinės veiklos (partnerystės) sutarties sudarymui ir pasirašymui. Molėtų rajono savivaldybės tarybos 2023 m. birželio 29 d. sprendimu Nr.B1-135 „Dėl pritarimo projektui „Visos dienos mokyklos modelio diegimas Molėtų pradinėje mokykloje“ pritarta Projekto įgyvendinimui.

Molėtų rajono savivaldybės vardu sudaromų sutarčių pasirašymo tvarkos aprašo, patvirtinto Molėtų rajono savivaldybės tarybos 2009 m. sausio 29 d. sprendimu Nr. B1-9 „Dėl Molėtų rajono savivaldybės vardu sudaromų sutarčių pasirašymo tvarkos aprašo patvirtinimo“, 8.1, 9.1 papunkčiais, yra būtinas išankstinis savivaldybės tarybos pritarimas sutarties sudarymui pagal pateiktą sutarties projektą.

Sprendimo uždaviniai: pritarti Projekto jungtinės veiklos (partnerystės) sutarties sudarymui ir pasirašymui su Projekto partneriu, kurioje nustatytos tarpusavio teisės, lėšų pasiskirstymas, vykdomos veiklos, pareigos ir atsakomybės įgyvendinant projektą.

**2. Siūlomos teisinio reguliavimo nuostatos:**

Sprendimu teisinio reguliavimo nuostatos nėra nustatomos.

**3. Laukiami rezultatai:**

Pritarus sprendimo projektui bus įgyvendinta iki Projekto sutarties sudarymo numatytos sąlygos.

1. **Lėšų poreikis ir jų šaltiniai:**

Šiam sprendimui papildomas lėšų poreikis nenustatytas. Pritarimas projektui ir projekto lėšų poreikis patvirtintas 2023 m. rugsėjo 27 d. Molėtų rajono savivaldybės tarybos sprendimu Nr.B1-205 „Dėl Molėtų rajono savivaldybės tarybos 2023 m. birželio 29 d. sprendimo Nr.B1-135 „Dėl pritarimo projektui „Visos dienos mokyklos modelio diegimas Molėtų pradinėje mokykloje“ 2 punkto pakeitimo“

**5. Kiti sprendimui priimti reikalingi pagrindimai, skaičiavimai ar paaiškinimai.**

Nėra.